FC Nordsjælland-topscoreren Marcus Ingvarsen går på juleferie med en blandet fornemmelse efter 0-0 i SønderjyskE. Det blev ikke den kamp, de gerne ville have, siger han.

Marcus Ingvartsen har haft en forrygende efterårssæson for FC Nordsjælland. Fredag aften kom angriberen dog ikke på tavlen, da det endte med pointdeling og 0-0 i Haderslev.

Ingvartsen var ikke helt tilfreds med præstationen, men når det ikke kunne blive til en sejr, så var det fint nok at få det ene point, mener angriberen-

- Vi ville rigtig gerne have haft en sejr og det var hundrede procent det, vi gik efter. Men når vi ikke selv får scoret, handler det om at holde nullet, så vi kan få et enkelt point. På den måde var det fint, men vi kom for at få tre point, sagde han til Canal 9 umiddelbart efter kampen.

Nu kan FC Nordsjælland gå på juleferie, men det bliver med en blandet fornemmelse efter en kamp, som ikke blev, som FCN ønskede.

- Det er en blandet fornemmelse. Ikke helt skuffet, men bestemt heller ikke glad. Vi stod godt imod, men det blev ikke helt den kamp, vi gerne ville have.

FC Nordsjælland ligger nummer ni i Superligaen med fem point op til top seks.